***Enter*** je prvý štúdiový album holandskej metalovej skupiny Within Temptation vydaný vydavateľstvom DSFA Records v roku 1997. Z vokálneho hľadiska je pre hudbu charakteristický sopránový spev Sharon den Adel a death metalový growl gitaristu Roberta Westerholta. Lex Vogelaar, zakladateľ hudobnej skupiny Orphanage, okrem produkovania albumu, nahral gitarové partie v skladbe „Pearls of light". George Oosthoek, takisto z Orphanage, spoluúčinkuje svojim spevom v skladbe „Deep Within".

Nahrávanie
----------

Týždeň po tom, čo Within Temptation podpísali zmluvu s DSFA Records, začali nahrávať album *Enter*. Skladby na albume sú prepracovanými verziami skladieb, ktoré sa nachádzali na predchádzajúcich demo nosičoch skupiny. Album bol nahraný v štúdiu Moskau v Ultrechte. Dokončený a zmixovaný bol v priebehu troch týždňov.
Robert Westerholt spomína, že *„to bolo neporovnateľné s prvými nahrávaniami, ktoré sme robili pred tým, toto bolo oveľa viac profesionálnejšie. Koniec koncov, bola to pekná, ale veľmi rýchla skúsenosť.* Enter *bolo nahrané v priebehu dvoch týždňov a zmixované za tri dni, takže to bolo veľmi ťažké, pretože sme si nemohli vziať viac času k rozvitiu skladieb. Ale bola to pekná skúsenosť - bol to náš prvý album!"* Vokalistka Sharon den Adel si spomína: „*Mala som len jeden a pol dňa na nahranie svojich partií a bolo to celkom hektické; len krátke zahriatie a potom 'Go'!*"

Štýl
----

Štýl hudby na albume *Enter* je v porovnaní s neskoršími dielami skupiny inštrumentálnejší (mnohé skladby majú dlhé inštrumentálne časti). V niektorých skladbách počuť growling Roberta Westerholta (v neskorších dielach skupiny je použitý ojedinele). 

Texty skladieb sa zameriavajú na temnotu, duchov a vojny v protiklade s fantasy, láskou a prírodou, ktoré sú témou piesní na neskorších albumoch. *Enter* bol niektorými kritikmi označený ako gothic doom.[chýba zdroj]

Úspešnosť albumu
----------------

Album sa v roku svojho vydania nedostal do holandského rebríčka. V roku 2002 sa však dostal na 32. pozíciu a to hlavne vďaka úspechu albumu *Ice Queen*.

Album *Enter* bol spolu s EP *The Dance* vydaný v USA vydavateľstvom Season of Mist 18. septembra 2007.

Zoznam skladieb
---------------

1. „Restless" (Robert Westerholt, Martijn Westerholt, Sharon den Adel) - 6:08
2. „Enter" (Robert Westerholt, Sharon den Adel) - 7:15
3. „Pearls of Light" (Robert Westerholt, Sharon den Adel) - 5:15
4. „Deep Within" (Robert Westerholt, Sharon den Adel) - 4:30
5. „Gatekeeper" (Robert Westerholt, Sharon den Adel) - 6:43
6. „Grace" (Robert Westerholt, Sharon den Adel) - 5:10
7. „Blooded" (Robert Westerholt) - 3:38
8. „Candles" (Robert Westerholt, Sharon den Adel) - 7:07

Hudobníci
---------

### Within Temptation

* Sharon den Adel – spev
* Robert Westerholt – gitara, spev
* Martijn Westerholt – syntetizátory
* Ivar de Graaf – bicie
* Jeroen van Veen – basgitara
* Michiel Papenhove – gitara

### Hosťujúci hudobníci

* George Oosthoek z Orphanage – spev na „Deep Within"
* Lex Vogelaar z Orphanage – všetky gitarové partie na „Pearls of Light"
* Guus Eikens z Orphanage – syntetizátor/zvukový poradca

Referencie
----------

1. 1 2 3 4   - dostupné 28. decembra 2009
2. ↑  Holandský rebríček - **Within Temptation** - *Enter* - dostupné 28. decembra 2009

Zdroj
-----

* *Tento článok je čiastočný alebo úplný preklad článku Enter (album) na anglickej Wikipédii.*